b'\n_START_ARTICLE_\nOscar Bystr\xc3\xb6m\n_START_PARAGRAPH_\nOscar Fredrik Bernadotte Bystr\xc3\xb6m (13. lokakuuta 1821 Tukholma \xe2\x80\x93 22. hein\xc3\xa4kuuta 1909 Spillersboda) oli ruotsalainen s\xc3\xa4velt\xc3\xa4j\xc3\xa4, pianisti, urkuri ja kapellimestari, joka ty\xc3\xb6skenteli my\xc3\xb6s Suomessa. H\xc3\xa4nen is\xc3\xa4ns\xc3\xa4 oli s\xc3\xa4velt\xc3\xa4j\xc3\xa4 Thomas Bystr\xc3\xb6m ja veljens\xc3\xa4 everstiluutnantti Johan Thomas Bystr\xc3\xb6m. _NEWLINE_Bystr\xc3\xb6m meni vuonna 1853 naimisiin Elisabeth Dorothea Augusta B\xc3\xa4ckstr\xc3\xb6min (1835\xe2\x80\x931902) kanssa. Parille syntyi viisi lasta vuosina 1854\xe2\x80\x931861.\n_START_SECTION_\nRuotsissa\n_START_PARAGRAPH_\nBystr\xc3\xb6m p\xc3\xa4\xc3\xa4si Ruotsin kuninkaalliseen musiikkiakatemiaan vuonna 1834 Erik Draken oppilaaksi. Kev\xc3\xa4\xc3\xa4ll\xc3\xa4 1836 h\xc3\xa4n meni kadettina Ruotsin sota-akatemiaan. Debyyttins\xc3\xa4 s\xc3\xa4velt\xc3\xa4j\xc3\xa4n\xc3\xa4 h\xc3\xa4n teki vuonna 1839 tai 1840 "Romance"-laululla Erik Sj\xc3\xb6bergin ("Vitalis") sanoihin. Bystr\xc3\xb6m l\xc3\xa4hti sotilasuralle, mutta jatkoi samalla s\xc3\xa4velt\xc3\xa4mist\xc3\xa4. H\xc3\xa4n muodosti suhteita hoviin, ja Ruotsin ja Norjan prinssi Kustaa oli yleis\xc3\xb6ss\xc3\xa4, kun h\xc3\xa4n teki ensimm\xc3\xa4isen julkisen esiintymisens\xc3\xa4 pianistina joulukuussa 1849. Ohjelmistoon kuului Carl Helstedin, Ludwig van Beethovenin, Fr\xc3\xa9d\xc3\xa9ric Chopinin ja Charles Mayerin teoksia._NEWLINE_Bystr\xc3\xb6mi\xc3\xa4 on usein v\xc3\xa4itetty Franz Berwaldin oppilaaksi; t\xc3\xa4st\xc3\xa4 ei ole olemassa varmuutta, mutta heid\xc3\xa4n tiedet\xc3\xa4\xc3\xa4n olleen l\xc3\xa4heisi\xc3\xa4 vuoden 1850 paikkeilta saakka. Bystr\xc3\xb6min suhteet Berwaldin sukuun kuitenkin p\xc3\xa4\xc3\xa4ttyiv\xc3\xa4t onnettomasti, sill\xc3\xa4 Berwaldin kuoleman j\xc3\xa4lkeen Bystr\xc3\xb6m sai osakseen syyt\xc3\xb6ksi\xc3\xa4 Berwaldin kadonneen teoksen Sinfonie capricieuse varastamisesta. Berwaldin Hjalmar-poika jopa v\xc3\xa4itti Bystr\xc3\xb6min omaa sinfoniaa itse asiassa Berwaldin kadonneeksi ty\xc3\xb6ksi._NEWLINE_Bystr\xc3\xb6m sai ylennyksen kapteeniksi vuonna 1857. H\xc3\xa4n ei ollut s\xc3\xa4\xc3\xa4nn\xc3\xb6llisesti armeijan palveluksessa vuoden 1871 j\xc3\xa4lkeen, mutta pysyi reserviss\xc3\xa4 vuoteen 1881. Vuonna 1865 h\xc3\xa4net ly\xc3\xb6tiin Miekkaritarikunnan ritariksi. H\xc3\xa4n toimi Musikaliska konstf\xc3\xb6reningenin puheenjohtajana vuosina 1870\xe2\x80\x9372. Vuodelta 1871 on per\xc3\xa4isin h\xc3\xa4nen laatimansa oppikirja Allm\xc3\xa4n musikl\xc3\xa4ra. H\xc3\xa4n oli kuninkaallisen musiikkiakatemian j\xc3\xa4sen vuodesta 1864._NEWLINE_1860-luvulla Bystr\xc3\xb6m s\xc3\xa4velsi merkitt\xc3\xa4vimm\xc3\xa4t teoksensa, sinfonian (d-molli) ja jousikvarteton (D-duuri). Sinfonian kaksi ensimm\xc3\xa4ist\xc3\xa4 osaa esitettiin vuonna 1871 ja koko sinfonia Ludvig Normanin johtamana vuonna 1874.\n_START_SECTION_\nSuomessa\n_START_PARAGRAPH_\nVuonna 1872 Bystr\xc3\xb6m p\xc3\xa4\xc3\xa4si Turun soitannollisen seuran johtajaksi Suomeen. Ty\xc3\xb6t\xc3\xa4 oli paljon, sill\xc3\xa4 h\xc3\xa4n vastasi pienest\xc3\xa4, mutta hyvin tihein v\xc3\xa4lein esiintyneest\xc3\xa4 orkesterista, jolle my\xc3\xb6s sovitti teoksia. Orkesteria vahvistivat suuremmissa konserteissa taitavat harrastelijat, joiden ansiosta Bystr\xc3\xb6m p\xc3\xa4\xc3\xa4si esitt\xc3\xa4m\xc3\xa4\xc3\xa4n Joseph Haydnin, Wolfgang Amadeus Mozartin ja Ludwig van Beethovenin sinfonioita. Lis\xc3\xa4ksi orkesteri sai esitett\xc3\xa4v\xc3\xa4kseen kuoron kanssa osia oratorioista, joihin kuului Luominen._NEWLINE_Bystr\xc3\xb6m s\xc3\xa4velsi Suomessa ty\xc3\xb6skennelless\xc3\xa4\xc3\xa4n lis\xc3\xa4\xc3\xa4 omia teoksia, joihin kuului Fantasi \xc3\xb6ver finska melodier orkesterille. Vuonna 1875 Helsingiss\xc3\xa4 esitettiin h\xc3\xa4nen kevyt oopperansa Herman Wimpel, joka ei kuitenkaan ollut suuri menestys. Samana vuonna h\xc3\xa4n johti oman sinfoniansa esityksen Turussa ja kiersi Ruotsissa Anna-tytt\xc3\xa4rens\xc3\xa4 kanssa, joka oli edellisen\xc3\xa4 vuonna debytoinut Tukholmassa laulajana.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\n1880-luvun alussa Bystr\xc3\xb6m ryhtyi tutkimaan virsis\xc3\xa4velmi\xc3\xa4 ja kirkkomusiikkia, joihin liittyv\xc3\xa4\xc3\xa4 opetusty\xc3\xb6t\xc3\xa4 h\xc3\xa4n my\xc3\xb6s teki Ruotsissa. H\xc3\xa4n l\xc3\xa4hti valtion tuin useaan otteeseen ulkomaille aiheeseen liittyv\xc3\xa4\xc3\xa4 tutkimusta tekem\xc3\xa4\xc3\xa4n. Bystr\xc3\xb6m pyrki todistamaan virsien gregoriaanisen alkuper\xc3\xa4n, mutta tutkimuksilla ei ollut suurta eik\xc3\xa4 kest\xc3\xa4v\xc3\xa4\xc3\xa4 vaikutusta. Bystr\xc3\xb6m keskittyi my\xc3\xb6s Miguel de Cervantes -oopperan s\xc3\xa4velt\xc3\xa4miseen Ernst Wallmarkin librettoon, mutta teos ei koskaan valmistunut.'